CELEX: 32019R1797
Language: el
Date: 2019-10-24 00:00:00
Title: Κανονισμός (ΕΕ) 2019/1797 του Ευρωπαϊκού Κοινοβουλίου και του Συμβουλίου της 24ης Οκτωβρίου 2019 για την τροποποίηση του κανονισμού (ΕΕ) 2017/2403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα

31.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 279/7
               
            
         ΚΑΝΟΝΙΣΜΟΣ (ΕΕ) 2019/1797 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 24ης Οκτωβρίου 2019
         για την τροποποίηση του κανονισμού (ΕΕ) 2017/2403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβιβάσεως του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Οι Συνθήκες θα παύσουν να ισχύουν ως προς το Ηνωμένο Βασίλειο από την ημερομηνία της έναρξης ισχύος συμφωνίας αποχώρησης ή, ελλείψει τέτοιας συμφωνίας, δύο έτη μετά την εν λόγω γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα την παράταση της προθεσμίας αυτής.
                  
               
                     (2)
                  
                  
                     Κατόπιν αιτήματος του Ηνωμένου Βασιλείου, το Ευρωπαϊκό Συμβούλιο χορήγησε μια πρώτη παράταση στις 22 Μαρτίου 2019 (3). Στις 11 Απριλίου 2019, κατόπιν αιτήματος του Ηνωμένου Βασιλείου, το Ευρωπαϊκό Συμβούλιο συμφώνησε (4) να παρατείνει περαιτέρω την προθεσμία που προβλέπεται στο άρθρο 50 παράγραφος 3 ΣΕΕ έως τις 31 Οκτωβρίου 2019. Εκτός εάν έχει τεθεί σε ισχύ συμφωνία αποχώρησης που θα έχει συναφθεί με το Ηνωμένο Βασίλειο την επομένη της ημέρας κατά την οποία οι Συνθήκες παύουν να ισχύουν ως προς το Ηνωμένο Βασίλειο ή το Ευρωπαϊκό Συμβούλιο, σε συμφωνία με το Ηνωμένο Βασίλειο, ομόφωνα αποφασίσει να παρατείνει την περίοδο που προβλέπεται στο άρθρο 50 παράγραφος 3 ΣΕΕ για τρίτη φορά, η περίοδος που προβλέπεται στο άρθρο 50 παράγραφος 3 ΣΕΕ θα παύσει στις 31 Οκτωβρίου 2019 και το Ηνωμένο Βασίλειο θα αποχωρήσει από την Ένωση χωρίς συμφωνία και θα καταστεί τρίτη χώρα την 1η Νοεμβρίου 2019.
                  
               
                     (3)
                  
                  
                     Η συμφωνία αποχώρησης που δημοσιεύτηκε στην Επίσημη Εφημερίδα της Ευρωπαϊκής Ένωσης στις 25 Απριλίου 2019 (5) («συμφωνία αποχώρησης») περιλαμβάνει ρυθμίσεις για την εφαρμογή των διατάξεων του δικαίου της Ένωσης στο Ηνωμένο Βασίλειο πέραν της ημερομηνίας κατά την οποία οι Συνθήκες παύουν να ισχύουν στο Ηνωμένο Βασίλειο. Αν η συμφωνία αποχώρησης τεθεί σε ισχύ, η κοινή αλιευτική πολιτική (ΚΑΠ) θα εφαρμόζεται για το Ηνωμένο Βασίλειο κατά τη διάρκεια της μεταβατικής περιόδου, δυνάμει της συμφωνίας αποχώρησης, και θα παύσει να εφαρμόζεται στη λήξη της εν λόγω περιόδου.
                  
               
                     (4)
                  
                  
                     Όπως προβλέπεται στη σύμβαση των Ηνωμένων Εθνών για το δίκαιο της θάλασσας της 10ης Δεκεμβρίου 1982 (6) και στη συμφωνία των Ηνωμένων Εθνών για την εφαρμογή των διατάξεων της σύμβασης των Ηνωμένων Εθνών σχετικά με το δίκαιο της θάλασσας, της 10ης Δεκεμβρίου 1982, όσον αφορά τη διατήρηση και τη διαχείριση των αλληλοεπικαλυπτόμενων αποθεμάτων και των άκρως αποδημητικών ειδών ιχθύων της 4ης Αυγούστου 1995 (7), τα μέρη υποχρεούνται να διασφαλίσουν με κατάλληλα μέτρα διατήρησης και διαχείρισης ότι οι έμβιοι θαλάσσιοι πόροι διατηρούνται σε επίπεδα στα οποία δεν κινδυνεύουν από την υπερεκμετάλλευση.
                  
               
                     (5)
                  
                  
                     Κατά συνέπεια, είναι αναγκαίο να διασφαλιστεί ότι οι συνδυασμένες αλιευτικές δυνατότητες που είναι διαθέσιμες για την Ένωση και το Ηνωμένο Βασίλειο εξασφαλίζουν τη βιώσιμη διαχείριση των σχετικών αποθεμάτων.
                  
               
                     (6)
                  
                  
                     Ο κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου (8) ορίζει τους κανόνες για την έκδοση και τη διαχείριση αδειών αλιείας για αλιευτικά σκάφη σε ύδατα υπό την κυριαρχία ή τη δικαιοδοσία τρίτης χώρας και για τα αλιευτικά σκάφη τρίτων χωρών που ασκούν αλιευτικές δραστηριότητες στα ενωσιακά ύδατα.
                  
               
                     (7)
                  
                  
                     Ο κανονισμός (ΕΕ) 2019/498 του Ευρωπαϊκού Κοινοβουλίου και του Συμβουλίου (9) τροποποίησε τον κανονισμό (ΕΕ) 2017/1403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα. Η εν λόγω τροποποίηση θα επέτρεπε τη δυνατότητα συνεχούς αλιευτικής πρόσβασης των σκαφών της Ένωσης και του Ηνωμένου Βασιλείου στα εκατέρωθεν ύδατα. Επίσης, προβλέφθηκε ένα ευέλικτο σύστημα που θα επέτρεπε στην Ένωση να ανταλλάσσει ποσοστώσεις με το Ηνωμένο Βασίλειο αφότου παύσουν να ισχύουν οι Συνθήκες στο Ηνωμένο Βασίλειο. Η περίοδος εφαρμογής των εν λόγω διατάξεων είναι ανάγκη να παραταθεί, ώστε να καταστεί δυνατή η έκδοση αδειών αλιείας για αλιευτικές δραστηριότητες στα εκατέρωθεν ύδατα ελλείψει αλιευτικής συμφωνίας που να έχει συναφθεί με το Ηνωμένο Βασίλειο ως τρίτη χώρα, υπό την προϋπόθεση ότι η διαχείριση των σχετικών αποθεμάτων εξακολουθεί να είναι βιώσιμη και σύμφωνη με τους όρους που καθορίζονται στους κανόνες της ΚΑΠ και στους κανονισμούς του Συμβουλίου για τον καθορισμό των αλιευτικών δυνατοτήτων.
                  
               
                     (8)
                  
                  
                     Οι αλιευτικές δυνατότητες για το 2019 και, όσον αφορά τα αποθέματα ιχθύων βαθέων υδάτων, για το 2019 και το 2020 καθορίστηκαν (10) ενώ το Ηνωμένο Βασίλειο εξακολουθούσε να είναι κράτος μέλος. Οι εν λόγω ρυθμίσεις και οι αλιευτικές δυνατότητες που ορίζονται σε αυτές αποτελούν τη βάση για τη βιωσιμότητα των εν λόγω αλιευτικών δραστηριοτήτων. Για όλες τις άλλες αλιευτικές δυνατότητες για το 2020, είναι σημαντικό να διασφαλιστεί η βιωσιμότητα των αλιευτικών δυνατοτήτων.
                  
               
                     (9)
                  
                  
                     Σε περίπτωση που η συμφωνία αποχώρησης δεν έχει κυρωθεί έως τις 31 Οκτωβρίου 2019 και το Ηνωμένο Βασίλειο αποχωρήσει από την Ένωση την 1η Νοεμβρίου 2019, ενδέχεται να μην είναι εφικτό για την Ένωση και το Ηνωμένο Βασίλειο να συνάψουν εγκαίρως κοινή ρύθμιση σχετικά με τις αλιευτικές δυνατότητες για το 2020 για τα οικεία αποθέματα, ενόψει της συνεδρίασης του Συμβουλίου υπουργών Αλιείας τον Δεκέμβριο του 2019, η οποία έχει προγραμματιστεί για να καθορίσει τις αλιευτικές δυνατότητες για το επόμενο έτος. Ωστόσο, η απουσία κοινής ρύθμισης, αυτή καθεαυτήν, δεν εμποδίζει την Ένωση και το Ηνωμένο Βασίλειο να παρέχουν πρόσβαση στα εκατέρωθεν ύδατα. Στην περίπτωση αυτή, θα ήταν σε θέση να εκδίδουν άδειες αλιείας στα εκατέρωθεν αλιευτικά σκάφη, υπό την προϋπόθεση ότι και τα δύο μέρη πληρούν τους όρους βιώσιμης διαχείρισης των σχετικών αποθεμάτων.
                  
               
                     (10)
                  
                  
                     Ως εκ τούτου, ενόψει των διατάξεων και των όρων που καθορίζονται στον κανονισμό (ΕΕ) 2017/2403 και ως προαπαιτούμενο για την έκδοση αδειών αλιείας, η Ένωση θα χρειαστεί να αξιολογήσει κατά πόσον το συνδυασμένο αποτέλεσμα των αλιευτικών δραστηριοτήτων που καθορίστηκαν από τα μέτρα διαχείρισης τα οποία έχουν θεσπιστεί από την Ένωση και το Ηνωμένο Βασίλειο για το 2020 συνάδει με τη βιώσιμη διαχείριση των σχετικών αποθεμάτων.
                  
               
                     (11)
                  
                  
                     Η συνέπεια των συνδυασμένων αλιευτικών δυνατοτήτων της Ένωσης και του Ηνωμένου Βασιλείου με τη βιώσιμη διαχείριση των οικείων αποθεμάτων πρόκειται να να αξιολογείται με βάση τις βέλτιστες διαθέσιμες επιστημονικές γνωμοδοτήσεις για τα οικεία αποθέματα, τις σχετικές διατάξεις του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (11), καθώς και τα κριτήρια και τις παραμέτρους που καθορίζονται στα ισχύοντα εφαρμοστέα σχέδια διαχείρισης και στους σχετικούς κανονισμούς του Συμβουλίου για τον καθορισμό των αλιευτικών δυνατοτήτων για το 2020.
                  
               
                     (12)
                  
                  
                     Σε περίπτωση που μπορεί να διασφαλιστεί η συνέπεια αυτή, είναι σημαντικό να διατηρηθεί η δυνατότητα ρυθμίσεων για τη συνεχή αμοιβαία αλιευτική πρόσβαση από τα αλιευτικά σκάφη της Ένωσης και του Ηνωμένου Βασιλείου στα εκατέρωθεν ύδατα το 2020, δεδομένης της σημασίας της αλιείας για την οικονομική επιβίωση πολλών παράκτιων κοινοτήτων.
                  
               
                     (13)
                  
                  
                     Ως εκ τούτου, η εφαρμογή όλων των μέτρων σχετικά με τις αλιευτικές δραστηριότητες που προβλέπονται στα μέτρα έκτακτης ανάγκης που εγκρίθηκαν βάσει του κανονισμού (ΕΕ) 2019/498 θα πρέπει να επεκταθεί ώστε να καλύψει το έτος 2020 και ο κανονισμός (ΕΕ) 2017/2403 θα πρέπει να τροποποιηθεί αναλόγως.
                  
               
                     (14)
                  
                  
                     Το εδαφικό πεδίο εφαρμογής του παρόντος κανονισμού και κάθε αναφορά στο Ηνωμένο Βασίλειο που αυτός περιέχει δεν περιλαμβάνουν το Γιβραλτάρ.
                  
               
                     (15)
                  
                  
                     Ο παρών κανονισμός θα πρέπει να αρχίσει να ισχύει επειγόντως και θα πρέπει να εφαρμοστεί από την επομένη της ημερομηνίας κατά την οποία οι Συνθήκες θα παύσουν να ισχύουν στο Ηνωμένο Βασίλειο, εκτός εάν έχει τεθεί σε ισχύ μέχρι την εν λόγω ημερομηνία συμφωνία αποχώρησης που θα έχει συναφθεί με το Ηνωμένο Βασίλειο. Θα πρέπει να εφαρμοστεί έως την 31η Δεκεμβρίου 2020.
                  
               
                     (16)
                  
                  
                     Λαμβάνοντας υπόψη τον επείγοντα χαρακτήρα που δημιουργείται λόγω της αποχώρησης του Ηνωμένου Βασιλείου από την Ένωση, είναι σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ένωση, το οποίο προσαρτάται στη ΣΕΕ, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (17)
                  
                  
                     Προκειμένου οι επιχειρήσεις της Ένωσης και του Ηνωμένου Βασιλείου να συνεχίσουν να αλιεύουν σύμφωνα με τις σχετικές αλιευτικές δυνατότητες που τους έχουν χορηγηθεί, οι άδειες αλιείας για δραστηριότητες στα ενωσιακά ύδατα θα πρέπει να χορηγούνται σε αλιευτικά σκάφη του Ηνωμένου Βασιλείου μόνο εάν και στον βαθμό που η Επιτροπή διασφαλίζει ότι το Ηνωμένο Βασίλειο χορηγεί δικαιώματα πρόσβασης των αλιευτικών σκαφών της Ένωσης ώστε να ασκούν αλιευτικές δραστηριότητες στα ύδατα του Ηνωμένου Βασιλείου με βάση την αρχή της αμοιβαιότητας,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) 2017/2403 τροποποιείται ως εξής:
            
                        1)
                     
                     
                        Στο άρθρο 18α, η ημερομηνία «την 31η Δεκεμβρίου 2019» αντικαθίσταται από την ημερομηνία «την 31η Δεκεμβρίου 2020».
                     
                  
                        2)
                     
                     
                        Στο άρθρο 38α, η ημερομηνία «την 31η Δεκεμβρίου 2019» αντικαθίσταται από την ημερομηνία «την 31η Δεκεμβρίου 2020».
                     
                  
                        3)
                     
                     
                        Το άρθρο 38β αντικαθίσταται από το ακόλουθο κείμενο:
                        
                           «Άρθρο 38β
                           Αλιευτικές δραστηριότητες αλιευτικών σκαφών του Ηνωμένου Βασιλείου
                           Τα αλιευτικά σκάφη του Ηνωμένου Βασιλείου μπορούν να ασκούν αλιευτικές δραστηριότητες στα ενωσιακά ύδατα, σύμφωνα με τους όρους που καθορίζονται στους κανονισμούς του Συμβουλίου για τον καθορισμό των αλιευτικών δυνατοτήτων για το 2019 και το 2020, υπό την προϋπόθεση ότι οι αλιευτικές δυνατότητες που έχουν καθοριστεί από κοινού από την Ένωση και το Ηνωμένο Βασίλειο συνάδουν με τη βιώσιμη διαχείριση των σχετικών αποθεμάτων σύμφωνα με τον κανονισμό (ΕΕ) αριθ. 1380/2013.».
                        
                     
                  
                        4)
                     
                     
                        Στο άρθρο 38γ παράγραφος 2, το στοιχείο στ) αντικαθίσταται από το ακόλουθο κείμενο:
                        
                                    «στ)
                                 
                                 
                                    κατά περίπτωση, διατίθενται αλιευτικές δυνατότητες στο Ηνωμένο Βασίλειο σύμφωνα με το άρθρο 38β.».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την επομένη της ημερομηνίας κατά την οποία οι Συνθήκες παύουν να ισχύουν στο Ηνωμένο Βασίλειο, σύμφωνα με το άρθρο 50 παράγραφος 3 ΣΕΕ, έως την 31η Δεκεμβρίου 2020.
            Ωστόσο, ο παρών κανονισμός δεν εφαρμόζεται εάν έχει αρχίσει να ισχύει συμφωνία αποχώρησης συναφθείσα με το Ηνωμένο Βασίλειο σύμφωνα με το άρθρο 50 παράγραφος 2 ΣΕΕ από την επομένη της ημέρας κατά την οποία οι Συνθήκες παύουν να ισχύουν στο Ηνωμένο Βασίλειο.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Στρασβούργο, 24 Οκτωβρίου 2019.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               T. TUPPURAINEN
            
         
         
            (1)  Γνώμη της 25ης Σεπτεμβρίου 2019 (δεν έχει ακόμα δημοσιευτεί στην Επίσημη Εφημερίδα).
         
            (2)  Θέση του Ευρωπαϊκού Κοινοβουλίου της 22ας Οκτωβρίου 2019 (δεν έχει ακόμα δημοσιευτεί στην Επίσημη Εφημερίδα) και απόφαση του Συμβουλίου της 24ης Οκτωβρίου 2019.
         
            (3)  Απόφαση (ΕΕ) 2019/476 του Ευρωπαϊκού Συμβουλίου σε συμφωνία με το Ηνωμένο Βασίλειο, της 22ας Μαρτίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 80 της 22.3.2019, σ. 1).
         
            (4)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 101 της 11.4.2019, σ. 1).
         
            (5)  Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ C 144 I της 25.4.2019, σ. 1).
         
            (6)  Σύμβαση των Ηνωμένων Εθνών της 10ης Δεκεμβρίου 1982 για το δίκαιο της θάλασσας και συμφωνία σχετικά με την εφαρμογή του μέρους XI της εν λόγω σύμβασης (ΕΕ L 179 της 23.6.1998, σ. 3).
         
            (7)  ΕΕ L 189 της 3.7.1998, σ. 16.
         
            (8)  Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).
         
            (9)  Κανονισμός (ΕΕ) 2019/498 του Ευρωπαϊκού Κοινοβουλίου και του Συμβουλίου, της 25ης Μαρτίου 2019, για την τροποποίηση του κανονισμού (ΕΕ) 2017/2403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα (ΕΕ L 85I της 27.3.2019, σ. 25).
         
            (10)  Κανονισμός (ΕΕ) 2019/124 του Συμβουλίου, της 30ής Ιανουαρίου 2019, σχετικά με τον καθορισμό, για το 2019, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και, για τα ενωσιακά αλιευτικά σκάφη, σε ορισμένα μη ενωσιακά ύδατα (ΕΕ L 29 της 31.1.2019, σ. 1) και κανονισμός (ΕΕ) 2018/2025 του Συμβουλίου, της 17ης Δεκεμβρίου 2018, σχετικά με τον καθορισμό, για το 2019 και το 2020, των αλιευτικών δυνατοτήτων για τα ενωσιακά αλιευτικά σκάφη για ορισμένα αποθέματα ιχθύων βαθέων υδάτων (ΕΕ L 325 της 20.12.2018, σ. 7).
         
            (11)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).